***A tordai sóbánya***

A tordai sóbányában tett látogatásunk számomra az egyik legemlékezetesebb része az Erdélyi kirándulásunknak. A pályázatnak köszönhetően jutottunk el ide az osztályommal. Először egy körülbelül nyolcszáz méter hosszú, egyenes alagúton sétáltunk végig, szinte szintkülönbség nélkül majd lépcsőkön haladtunk lefelé. Egy erre kialakított részhez érve teszteltük a visszhangot is. A bánya méretei már az első pillanattól kezdve lenyűgöztek, de igazán akkor éreztem ennek a helynek a különlegességét, amikor leértünk a legalsó szintre, ahová szintén rengeteg lépcső vezetett. Itt található egy csónakázótó és pavilonok, melyeket a fehér fények még különlegesebbé tettek.

A tó látványa nagyon megmaradt bennem – a sötét, föld alatti tér és a víz együtt egyszerre volt nyugodt és furcsa. Csónakázni sajnos nem lehetett, de sokat nézelődtünk és fényképeztünk. Több képet is készítettünk egymásról, sőt még egy tanárunkról is csináltunk portrékat. A visszhang is érdekes volt – ha valaki kicsit hangosabban szólt, a hangja többször is visszaverődött a hatalmas falakról.

A legnagyobb meglepetés számomra az volt, hogy a bánya egyáltalán nem olyan, mint amilyennek elképzeltem. Azóta megdőlt sztereotípiáim voltak, hogy szűk járatokon fogunk áthaladni, és minden csupa só lesz, de ehhez képest hatalmas terek fogadtak. Olyan volt, mintha egy föld alatti kalandparkba érkeztünk volna. A méretei voltak talán a legérdekesebbek számomra – nehéz elhinni, hogy ilyen óriási dolgok rejtőznek a föld alatt.

Bár nem volt különösebben hideg, azért örültem, hogy volt rajtam melegítő és pulcsi, a 15-20 fokos hőmérsékleti különbségeket tekintve, melyeknél jóval nagyobbra számítottam. A hangulat végig jó volt, sokat beszélgettünk, és az egész nap valahogy más volt, mint egy „szokásos” osztálykirándulás. A tordai bánya nemcsak látványos, hanem olyan élményt adott, amit biztosan nem fogok elfelejteni. Most már egész máshogy gondolok a sóbányákra – sokkal érdekesebbek, mint korábban hittem.

